  Майя Бывальцева Удмуртиысь кырӟась Артемий Лем (Артемий Гаврилов) Москваын «Россилэн зарни куараез» конкурсын 1-тӥ степенё лауреат луиз. Иворъёсъя «Удмуртия» агентстволы 29-тӥ куарусёнэ со сярысь вераз солэн кураторез Светлана Чиркова. «Со 11 балл пӧлысь 10-сэ люказ. Солы быдэс зал чабиз, нош «Чили» группаысь кырӟась залысен ик «Молодец!» кеськиз», — вераз Светлана Чиркова. Кызьы вераз жюрилэн ёзчиез, тодмо кырӟась Любовь Казарновская, сомында балл люкаса, Артемий Россилэн Зарни куараез нимаськыны быгатэ. Дунъясьёс вожвылъяськонъёслы йылпумъянъёс туж кема лэсьтыны выризы, вормисьёсты бер ӝыт гинэ шараязы. Соин ик соос «кизилиосын» ӵош гала-концертэ пыриськыны ӧз быгатэ. «Но гала-концерт вожвылъяськонэ пыриськеммылэн валтӥсь ужпумез ӧй вал. Валтӥсез — мар сётӥз Артемийлы таӵе бадӟым фестивальын вормон: ас кужымезлы оскон. Туннэ со аслыз оске, но эшшо вылэгес тубыны дась. Уката ик, азьланяз Артемий ассэ бадӟым сцена вылын адӟе», — валэктӥз Чиркова. «Россилэн зарни куараез» фестиваль-конкурс28-тӥ куарусёнэ йылпумъяськиз, но кӧснуналэ, 1-тӥ коньывуонэ, Артемий Лем Дэбес ёросысь «Льӧмпу сяськаос» ансамблен ӵош «Битва хоров» конкурсын вормисьёслэн концертазы пыриськоз на. Тегъёс: Лулчеберет Дэбес Москва Удмуртия кырӟан  